**Volue utnevnt til Key Innovator av EU-kommisjonen**

Volue blir Key Innovator i verdens største forsknings- og innovasjonsprogram Horisont 2020. Teknologiselskapet skal utvikle en markedsløsning for handel med lokale energiressurser.

Innovasjonsprosjektet +CityxChange er en del av Horisont 2020 – et forskningsprogram som satser betydelig på løsninger som skal bidra til energipositive byer og samfunn. EU-programmet har et samlet budsjett på 800 milliarder kroner.

* Prosjektet utvikler energiløsninger for energipositive byer og vil på sikt bidra til at EU når klima- og energimålene sine. Vi begynner å teste handelsplattformen for lokale energimarkeder allerede i høst, sier Chief Strategist i Volue, Klaus Livik.

**Utvikler klimavennlige og bærekraftige byer**

Utvelgelsen ble gjort av Europakommisjonens Innovation Radar og handelsplattformen kategoriseres som en ”forretningsklar" løsning. Samarbeidspartnerne i +CityxChange ABB og IOTA er også utnevnt som Key Innovators.

Prosjektet skal utvikle markedsplasser for handel med lokal fornybar og fleksibel energi i byområder og demonstrere løsninger velegnet for distribusjon i Europa. EU har som mål å etablere energipositive byer innen 2050, med fokus på lokale markeder, energipositive byområder og videre skalering.

Volue vil først analysere og teste hvordan forskjellige lokale energikilder kan fungere som ett lokalt marked sammen med kraftprodusenten Trønder Energi. Batterier, varmepumper, solenergi, forbrukerfleksibilitet og elbiler kan sammen skape energinøytrale byområder - samtidig som forsyningssikkerheten opprettholdes.

* Målet for de involverte byene er å bli energipositiv og utvikle teknologi som er skalerbar og replikerbar. Motivasjonen på sikt er å redusere forbruket, optimalisere energiflyten og styrke insentivene for lokale investeringer i fornybar energi, sier Livik.

**Sterke aktører fra hele Europa**

Å styrke insentivene for å etablere og drifte en fornybar elforsyning er en viktig del av prosjektet. Andre er å etablere energieffektive bygninger, elektriske transportløsninger og miljøvennlig urbane miljøer generelt. Trondheim er en fyrtårnsby i prosjektet som har NTNU som koordinator. I tillegg deltar sterke forretningspartnere og byer fra hele Europa. Byene som deltar i prosjektet er: Trondheim (Norge), Limerick (Irland), Alba Iulia (Romania), Pisek (Tsjekkia), Võru (Estland), Smolyan (Bulgaria) og Sestao (Spania).

**Fakta om innovasjonsprosjektet:**

• Volue tester handelsplattformen i Trondheim i høst.

• EU-kommisjonen har valgt Volue som Key Innovator.

• Målet er å skape en markedsplass for handel med fornybar energi i en by - inkludert lokale nettberegninger og analyser.

• Prosjektet er en del av EU sitt mål om å realisere energipositive byer innen 2050.